สรุปภาวะตลาดต่างประเทศ ประจำวันที่ 7 มิ.ย. 2564
สรุปภาวะตลาดต่างประเทศ ประจำวันที่ 7 มิ.ย. 2564
8 มิ.ย. 2564

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (7 มิ.ย.) ท่ามกลางการซื้อขายที่ผันผวน ขณะที่นักลงทุนจับตาการเปิดเผยดัชนีราคาผู้บริโภค (CPI) ของสหรัฐในสัปดาห์นี้ เพื่อประเมินแนวโน้มเงินเฟ้อและท่าทีของธนาคารกลางสหรัฐ (เฟด)
ดัชนีเฉลี่ยอุตสาหกรรมดาวโจนส์ปิดที่ 34,630.24 จุด ลดลง 126.15 จุด หรือ -0.36% ดัชนี S&amp;P500 ปิดที่ 4,226.52 จุด ลดลง 3.37 จุด หรือ -0.08% ดัชนี Nasdaq  ปิดที่ 13,881.72 จุด เพิ่มขึ้น 67.23 จุด หรือ + 0.49%
 
ตลาดหุ้นยุโรปปิดบวกเมื่อคืนนี้ (7 มิ.ย.) ที่ระดับสูงสุดเป็นประวัติการณ์ โดยได้แรงหนุนจากหุ้นกลุ่มรถยนต์ที่ปรับตัวขึ้น ซึ่งช่วยชดเชยการลดลงของหุ้นกลุ่มสินค้าโภคภัณฑ์ที่ได้รับผลกระทบจากการเปิดเผยข้อมูลการส่งออกของจีนที่ต่ำกว่าคาด
ดัชนี Stoxx Europe 600 ปิดตลาดที่ระดับ 453.56 จุด เพิ่มขึ้น 0.99 จุด หรือ +0.22%
ดัชนี CAC-40 ตลาดหุ้นฝรั่งเศสปิดที่ 6,543.56 จุด เพิ่มขึ้น 27.90 จุด หรือ +0.43% และดัชนี FTSE 100 ตลาดหุ้นลอนดอนปิดที่ 7,077.22 จุด เพิ่มขึ้น 8.18 จุด หรือ +0.12% ส่วนดัชนี DAX ตลาดหุ้นเยอรมนีปิดที่ 15,677.15 จุด ลดลง 15.75 จุด หรือ -0.10%
 
ตลาดหุ้นลอนดอนปิดบวกเมื่อคืนนี้ (7 มิ.ย.) โดยได้แรงหนุนจากการปรับตัวขึ้นของหุ้นกลุ่มธนาคารและกลุ่มก่อสร้างบ้าน เนื่องจากนักลงทุนเชื่อมั่นว่าเศรษฐกิจจะฟื้นตัวเร็วขึ้นหลังอังกฤษทยอยเปิดเศรษฐกิจจากที่ถูกล็อกดาวน์เพื่อสกัดกั้นการแพร่ระบาดของโรคโควิด-19
ดัชนี FTSE 100 ตลาดหุ้นลอนดอนปิดที่ 7,077.22 จุด เพิ่มขึ้น 8.18 จุด หรือ +0.12%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (7 มิ.ย.) หลังมีรายงานว่า จีนนำเข้าน้ำมันดิบลดลงกว่า 14% ในเดือนพ.ค. ขณะเดียวกันนักลงทุนจับตาการเจรจาระหว่างสหรัฐและอิหร่านเกี่ยวกับข้อตกลงนิวเคลียร์ในสัปดาห์นี้ รวมทั้งรายงานสต็อกน้ำมันดิบของสหรัฐในวันพุธนี้
สัญญาน้ำมันดิบ WTI ส่งมอบเดือนก.ค. ลดลง 39 เซนต์ หรือ 0.6% ปิดที่ 69.23 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนส.ค. ลดลง 40 เซนต์ หรือ 0.6% ปิดที่ 71.49 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (7 มิ.ย.) โดยได้แรงหนุนจากการอ่อนค่าของสกุลเงินดอลลาร์ อย่างไรก็ดี การดีดตัวขึ้นของอัตราผลตอบแทนพันธบัตรสหรัฐได้สกัดแรงบวกของราคาทองคำในระหว่างวัน
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 6.8 ดอลลาร์ หรือ 0.36% ปิดที่ 1,898.8 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 12.2 เซนต์ หรือ 0.44% ปิดที่ 28.018 ดอลลาร์/ออนซ์
สัญญาพลาตินัมส่งมอบเดือนก.ค. พุ่งขึ้น 10.4 ดอลลาร์ หรือ 0.89% ปิดที่ 1,174.8 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 4.50 ดอลลาร์ หรือ 0.2% ปิดที่ 2,837.70 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (7 มิ.ย.) ขณะที่นักลงทุนจับตาการเปิดเผยดัชนีราคาผู้บริโภค (CPI) ของสหรัฐในสัปดาห์นี้ เพื่อประเมินแนวโน้มเงินเฟ้อ และท่าทีของธนาคารกลางสหรัฐ (เฟด)
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.21% แตะที่ 89.9510 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.26 เยน จากระดับ 109.50 เยน และอ่อนค่าเมื่อเทียบกับฟรังก์สวิส ที่ระดับ 0.8972 ฟรังก์ จากระดับ 0.8991 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.2070 ดอลลาร์แคนาดา จากระดับ 1.2074 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.2195 ดอลลาร์ จากระดับ 1.2165 ดอลลาร์ ขณะที่เงินปอนด์แข็งค่าขึ้นสู่ระดับ 1.4183 ดอลลาร์ จากระดับ  1.4159 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7760 ดอลลาร์สหรัฐ จากระดับ 0.7743 ดอลลาร์สหรัฐ